
 18.7.2019
 BG
 Официален вестник на Европейския съюз
 L 192/1
 РЕГЛАМЕНТ ЗА ИЗПЪЛНЕНИЕ (ЕС) 2019/1213 НА КОМИСИЯТА
 от 12 юли 2019 година
 за определяне на подробни разпоредби за гарантиране на еднакви условия за постигане на оперативна съвместимост и на съвместимост на бордовото оборудване за претегляне в съответствие с Директива 96/53/ЕО на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 96/53/ЕО на Съвета от 25 юли 1996 г. (1), и по-специално член 10 г., параграф 5 от нея,
 като има предвид, че:
 (1)
 Бордовото оборудване за претегляне представлява предвидена от Директива 96/53/ЕО възможност за държавите членки за осъществяване на контрол на превозни средства или комбинации от превозни средства, които може да са претоварени.
 (2)
 В съответствие с член 10 г., параграф 5, втора алинея от Директива 96/53/ЕО, за да се осигури оперативна съвместимост, бордовото оборудване за претегляне трябва да може да предава данните за масата по всяко време от движещо се превозно средство на компетентните органи и на неговия водач посредством интерфейс, определен от стандартите CEN DSRC. По тази причина следва да бъдат приети технически спецификации за адаптиране на съдържанието на стандартите към спецификата на информацията, която ще се осигурява от бордовото оборудване за претегляне.
 (3)
 Бордово оборудване за претегляне може да се монтира в моторни превозни средства, както и в ремаркета и полуремаркета. Необходимо е да се гарантира, че бордовото оборудване за претегляне, монтирано в различните превозни средства от комбинация от превозни средства, е взаимно съвместимо. Съвместимост следва да се гарантира чрез прилагането на европейските стандарти за съвместни интелигентни транспортни системи (СИТС), посочени в делегирания акт за допълнение на Директива 2010/40/ЕС на Европейския парламент и на Съвета (2) по отношение на внедряването и експлоатацията на съвместни интелигентни транспортни системи.
 (4)
 Държавите членки, които задължават да се инсталира бордово оборудване за претегляне, следва да могат да освобождават от това задължение превозни средства или комбинации от превозни средства, при които превишаване на максимално допустимата маса е невъзможно — като например ремаркета или полуремаркета, проектирани специално за превоз на течности или селскостопански животни.
 (5)
 Използването на бордово оборудване за претегляне с цел изпълнение на изискванията може да доведе до опити за манипулиране, какъвто е случаят с други системи на превозните средства, като например цифровият тахограф или системите за ограничаване на емисиите. За да се поддържа подходящо ниво на сигурност против манипулиране комуникацията между моторното превозно средство и ремаркето или полуремаркето трябва да бъде защитена. Освен това бордовото оборудване за претегляне следва да бъде сертифицирано в съответствие с общите критерии от сертификационен орган, признат от Управителния комитет в рамките на Споразумението за взаимно признаване на удостоверенията за оценка на сигурността на информационните технологии на Групата на висшите служители по сигурността на информационните системи (SOG-IS).
 (6)
 Държавите членки, които изберат в превозните средства да се инсталира бордово оборудване за претегляне, следва да гарантират, че това оборудване на превозните средства се подлага на проверки в сервизни работилници за бордово оборудване за претегляне. За да се гарантира еднакво изпълнение на правилата за оперативна съвместимост,